Diari Oficial de la Generalitat Valenciana


Sumari del DOGV 7005, del 17-04-2013 (2013/3655)

RESOLUCIÓ de 15 d'abril de 2013, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre la Generalitat, les diputacions provincials de València i Castelló i la Federació Valenciana de Municipis i Províncies, per a la prestació del servici de Pagament Telemàtic.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7005

Data del DOGV
:   17-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/3655


Data del document
:   15-04-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 15 d'abril de 2013, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre la Generalitat, les diputacions provincials de València i Castelló i la Federació Valenciana de Municipis i Províncies, per a la prestació del servici de Pagament Telemàtic. [2013/3655]  
La Generalitat, les diputacions provincials de València i Castelló i la Federació Valenciana de Municipis i Províncies han subscrit, prèvia tramitació reglamentària, el dia 26 de març de 2012, el conveni de col·laboració per a la prestació del servici de Pagament Telemàtic.  
  
En compliment del que establix l'article 111.3 de la Llei 8/2010, de 23 de juny, de la Generalitat, de Règim Local de la Comunitat Valenciana, i la clàusula onzena del conveni, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 282/2013, i que figura com a annex d'esta resolució.  
  
  
Valencia, 15 d'abril de 2013.- La directora general del Secretariat del Consell i Relacions amb Les Corts: Marta Martí Arador.  
  
  
Conveni de col·laboració entre la Generalitat, les diputacions provincials de València i Castelló i la Federació Valenciana de Municipis i Províncies, per a la prestació del servici de Pagament Telemàtic.  
  
València, 26 de març de 2012  
  
José Manuel Vela Bargues, conseller d'Hisenda i Administració Pública de la Generalitat, en virtut de les atribucions i funcions conferides en el Decret 119/2011, de 9 de setembre, del Consell, en matèria de modernització i d'administració electrònica, actuant en nom i representació de la Generalitat, de conformitat amb l'article 28, lletres c), g) i ll), de la Llei 5/1983, de 30 de desembre, del Consell, i 2n.2 del Decret 20/1993, de 8 de febrer, del Govern Valencià, pel qual es regula el Registre de convenis i s'establix el règim jurídic i pressupostari dels convenis que subscriga la Generalitat Valenciana, i facultat expressament per a la firma d'este conveni per acord del Consell, de data 10 de febrer de 2012.  
  
Alfonso Rus Terol, com a president de la Diputació de València, de conformitat amb el que preveu l'article 34 de la Llei 7/1985, de 2 d'abril, Reguladora de les Bases de Règim Local, actuant en nom i representació d'esta Diputació, assistit pel secretari general d'esta corporació, Vicente Rafael Boquera Matarredona, per a la firma del present conveni el text del qual ha estat aprovat per acord plenari de 20 d'abril de 2011, en exercici de les funcions de fe pública que li atribuïx la disposició addicional segona, 1, de la Llei 7/2007, de 12 d'abril, de l'Estatut Bàsic de l'Empleat Públic.   
  
Javier Moliner Gargallo, president de la Diputació de Castelló, en representació d'esta Administració Local, assistit pel secretari general de la Diputació, Manuel Pesudo Esteve, per a la firma d'este conveni el text de la qual ha sigut aprovat per acord del Ple de la Diputació de data 29 de novembre de 2011.  
Elena Bastidas Bono, com a representant legal de la Federació Valenciana de Municipis i Províncies, com a presidenta de l'entitat esmentada, d'acord amb les facultats que té atribuïdes per l'article 35 dels Estatuts de la FVMP.  
Tots els intervinents, en les representacions amb què actuen, afirmen i reconeixen recíprocament la seua capacitat, legitimació, suficiència i vigència de les seues respectives facultats per a establir el present conveni i a l'efecte,  
  
Exposen  
  
Primer  
Que en data 3 de juliol de 2008, la Generalitat, les diputacions provincials i la Federació Valenciana de Municipis i Províncies van subscriure un Conveni Marc, en matèria d'administració electrònica en l'àmbit de la Comunitat Valenciana, per mitjà del qual s'establix el marc general de col·laboració per a l'impuls de l'administració electrònica entre les administracions municipals, oferint-los conjuntament servicis d'assistència en tecnologies de la informació i la comunicació (TIC), així com la cessió de l'ús de plataformes, infraestructures, xarxes, o altres béns i drets TIC de titularitat de qualsevol d'elles.  
  
  
Segon  
Un dels resultats del desenrotllament del Conveni Marc ha sigut la creació de la Plataforma d'Administració Electrònica per a les Entitats Locals, a través de la qual es posa a disposició dels ajuntaments una infraestructura tecnològica comuna a fi de facilitar-los el compliment de la Llei 11/2007, d'11 de juny, d'Accés Electrònic dels Ciutadans als Servicis Públics, i de la Llei 3/2010, de 28 d'abril, d'Administració Electrònica de la Comunitat Valenciana.  
  
Tercer  
En el desenrotllament de la Plataforma de l'Administració Electrònica s'ha fixat com un dels seus objectius la incorporació del servici del pagament telemàtic en relació a aquells procediments administratius que així ho requerisquen.  
  
Quart  
A l'efecte, les administracions que subscriuen el present acord, en exercici de les competències assistencials i de cooperació amb els municipis que els atorga l'ordenament jurídic, han desenrotllat una sèrie d'aplicacions informàtiques que possibiliten prestar el servici de pagament telemàtic, la utilització del qual posa a disposició de les entitats locals de la Comunitat Valenciana.   
  
Quint  
Que en virtut del que adés s'ha disposat, les parts acorden subscriure el present Conveni de col·laboració per a la posada en marxa de la Plataforma de Pagament Telemàtic, en aplicació del que preveu l'article 111 de la Llei 8/2010, de 23 de juny, de la Generalitat, de Règim Local de la Comunitat Valenciana, i en virtut de l'article 57 de la Llei 7/1985, de Bases de Règim Local, que es regirà per les següents,   
  
Clàusules  
  
Primera. Objecte del conveni de col·laboració  
El present Conveni de col·laboració té com a objecte establir els termes i condicions en què les entitats locals de la Comunitat Valenciana poden utilitzar el Servici de Pagament Telemàtic de la Comunitat Valenciana, i les prestacions de caràcter tècnic i material necessàries per a la implantació i funcionament del Servici de Pagament Telemàtic en l'àmbit de la Plataforma d'Administració Electrònica de la Comunitat Valenciana.  
Així mateix, el Conveni establirà les condicions per a la col·laboració entre les entitats financeres i les administracions públiques implicades.  
  
Segona. Obligacions generals  
El present Conveni obliga les parts firmants, i les entitats locals i entitats financeres que s'hi adherisquen, a prestar-se la màxima col·laboració per a aconseguir el millor èxit dels fins perseguits.  
  
  
Tercera. Obligacions de la federeación valenciana de municipis i províncies i de les diputacions provincials  
La Federació Valenciana de Municipis i Províncies de la Comunitat Valenciana i les diputacions provincials s'obliguen a recomanar la difusió i implantació del Servici de Passarel·la de Pagaments de la Conselleria competent en matèria de modernització entre les entitats locals, promovent-ne i impulsant-ne la utilització.  
Quarta. Obligacions de la Generalitat Valenciana  
La Generalitat Valenciana, per mitjà de la Conselleria competent en matèria de modernització, s'obliga a:  
a. Assessorar les entitats locals sobre la modalitat de servici de pagament telemàtic més apropiada.  
b. Facilitar tota la informació necessària per a la implantació del servici de pagament telemàtic en la modalitat triada per l'entitat local corresponent.  
c. Realitzar les prestacions de caràcter tècnic necessàries per a la implantació i funcionament de cada una de les modalitats de servici de pagament telemàtic.  
d. Facilitar els manuals de l'aplicació de pagament telemàtic.  
e. Allotjar els components materials i tècnics necessaris per al funcionament de la Plataforma de Pagament i al seu manteniment.  
  
Quinta. Obligacions de les entitats financeres que s'adherisquen al conveni  
Les entitats financeres hauran de realitzar l'assignació i manteniment de les llistes de codis d'entitats emissores que utilitzaran les administracions públiques que s'adherisquen al Conveni.  
A més, les entitats financeres es comprometen a adoptar les mesures necessàries, dins de les seues capacitats, per a maximitzar la disponibilitat dels seus sistemes d'informació amb l'objectiu final d'oferir un servici de pagament telemàtic, tots els dies de l'any i durant les 24 hores del dia.  
  
Sexta. Modalitats del servici de pagament telemàtic  
El servici de pagament telemàtic es pot prestar en una de les tres modalitats següents depenent del mode d'utilització:  
- Modalitat integrada en la Plataforma d'Administració Electrònica per a EELL de la Comunitat Valenciana.  
- Modalitat per mitjà de gestor de Pagaments.  
- Modalitat per mitjà de webservice.  
En l'annex I del present conveni es descriu el funcionament d'estes modalitats de pagament.  
Les entitats locals hauran d'optar per una o diverses d'estes modalitats per a la seua posada en funcionament.  
  
Sèptima. Mitjans de pagament  
En qualsevol de les modalitats de servici seleccionades per l'entitat local per a dur a terme el pagament telemàtic, es podran realitzar pels usuaris pagaments en qualsevol de les modalitats següents:  
- Pagament per mitjà de càrrec en compte. A través d'esta modalitat després de realitzar l'operació de pagament l'entitat financera adherida al conveni realitza una transferència de l'import de l'abonament des del compte identificat per l'usuari al compte de l'entitat local.  
Per a dur a terme esta modalitat de pagament serà necessari que tant l'usuari, com l'entitat local tinguen compte en l'entitat financera adherida al Conveni.   
L'entitat local haurà de seleccionar les entitats financeres a través de les quals podran realitzar-se operacions de pagament telemàtic per mitjà de la modalitat de càrrec en compte, entre aquelles entitats financeres adherides al Conveni. La selecció d'estes entitats financeres obligarà l'entitat local a tindre-hi un compte.  
- Pagament per mitjà de targeta. A través d'esta modalitat es permet als usuaris realitzar operacions de pagament amb qualsevol de les targetes emeses pels operadors admesos per la Plataforma de Pagament Telemàtic, amb independència que l'entitat financera emissora de la targeta no es trobe adherida al Conveni.  
Per a dur a terme operacions de pagament per mitjà de targeta l'entitat local seleccionarà entre les entitats financeres adherides al Conveni, una entitat financera col·laboradora a través de la qual es duran a terme totes les operacions de pagament per mitjà de targeta.   
L'entitat local que s'adherisca al present Conveni haurà de determinar els mitjans de pagament per mitjà dels quals permetrà als seus usuaris realitzar els abonaments dels deutes públics.  
  
Octava. Responsabilitat pel funcionament del servici de pagament telemàtic  
Les parts hauran d'adoptar les mesures tècniques i organitzatives necessàries per a assegurar la confidencialitat i integritat de les dades utilitzats pel Servici de Pagament Telemàtic i per a garantir-ne el funcionament correcte.  
Les entitats locals i les entitats financeres col·laboradores adherides al present Conveni únicament seran responsables dels pagaments telemàtics en què participen i respecte de les tasques que realitzen conforme al procediment descrit en l'annex I.  
En particular cada entitat financera col·laboradora haurà de garantir, respecte a cada transacció que realitze:  
- Que comprovarà les dades que li transmeta l'entitat local, d'acord amb el que establix en l'annex I.  
- Que, havent comprovat satisfactòriament les dades transmeses per l'entitat local, realitzarà la transacció sol·licitada, conforme s'establix en l'annex I.  
- Que, una vegada s'haja realitzat el pagament, generarà el NRC de la transacció i serà remés de conformitat amb el que preveu en l'annex I.   
L'entitat financera col·laboradora no serà responsable d'acreditar l'autenticitat de les dades de l'orde de pagament realitzada per l'usuari.  
  
Novena. Adhesió al conveni de les entitats locals  
En el cas que les entitats locals desitgen participar en el desenrotllament de les accions previstes en el present Conveni de col·laboració, per a permetre la realització d'operacions de pagament telemàtic a través de la modalitat integrada en la Plataforma d'Administració Electrònica per a EELL de la Comunitat Valenciana, assumint els drets i obligacions que els corresponguen en els termes arreplegats en este Conveni, caldrà la subscripció del Protocol d'Adhesió inclòs en l'annex I del Conveni de Plataforma d'Administració Electrònica, subscrit el 26 de març de 2012.  
Per la seua banda, les entitats locals que estiguen interessades a realitzar operacions de pagament telemàtic a través de la modalitat de gestor de pagaments o de la modalitat de webservice, assumint els drets i obligacions que els corresponguen en els termes i condicions arreplegats en aquell, per mitjà de la subscripció del Protocol d'adhesió inclòs en l'annex II del present Conveni.  
En este cas l'entitat local remetrà el Protocol d'Adhesió a la Conselleria competent en matèria de modernització. Rebuda la comunicació, la Conselleria, en el termini de cinc dies, es posarà en contacte amb l'entitat local a fi de determinar les accions necessàries per a la utilització del servici.  
La subscripció d'estos protocols d'adhesió suposarà l'acceptació expressa per part de les entitats locals de les condicions i termes del present Conveni i, en particular, de l'annex relatiu a la modalitat triada.  
  
Si l'entitat local necessitara regular el pagament per via telemàtica de tributs, taxes, preus públics o altres ingressos de dret públic podrà utilitzar el model de norma que s'inclou en l'annex III.  
Per a l'inici del servici de pagament telemàtic, caldrà que cada entitat local determine, bé en el moment d'adhesió o bé després d'això, les entitats financeres a través de les quals podrà realitzar-se operacions de pagament telemàtic.  
  
Deu. Adhesió d'entitats financeres  
Les entitats financeres que estiguen interessades podran participar en el desenrotllament de les accions previstes en el present Conveni de col·laboració, assumint els drets i obligacions que els corresponguen en els termes i condicions que s'hi recullen, per mitjà de la subscripció del Protocol d'adhesió inclòs en l'annex IV d'este Conveni.  
  
La subscripció del Protocol d'adhesió suposarà l'acceptació expressa per part de les Entitats Financeres de les condicions i termes del present Conveni.   
L'entitat financera remetrà el Protocol d'Adhesió a la Conselleria competent en matèria de modernització. Rebuda la comunicació, la Conselleria en el termini de cinc dies, es posarà en contacte amb l'entitat financera a fi de determinar un Pla d'Integració amb el servici de pagament telemàtic.   
L'adhesió de l'entitat financera quedarà condicionada a la realització de les proves necessàries en què es confirme la compatibilitat dels sistemes i programes de la Plataforma amb els sistemes i programes de l'entitat financera.  
Finalitzades les proves i després de comprovar la compatibilitat dels sistemes, es procedirà a realitzar l'intercanvi de claus de conformitat amb el que preveu l'Annex V, moment a partir del qual es farà efectiva l'adhesió de l'entitat financera a la Plataforma de Pagaments.  
  
Onze. Termini de duració  
El present Conveni entrarà en vigor el dia de la seua firma, i haurà de publicar-se en el Diari Oficial de la Comunitat Valenciana (DOCV), de conformitat amb el que preveu l'article 111.3) de la Llei 8/2010, i tindrà una duració de quatre anys, sense perjuí que se n'acorde la pròrroga per acord exprés de les parts amb una antelació mínima d'un mes a la data del seu venciment. En este cas, s'entendrà així mateix prorrogada l'adhesió de les entitats locals i les entitats financeres, llevat que renuncien expressament a la pròrroga del conveni per mitjà de notificació per escrit, amb almenys tres mesos d'antelació a la data de finalització del Conveni.  
Alhora, les parts podran denunciar el conveni en qualsevol moment, sempre amb un preavís de tres mesos com a mínim d'antelació a l'efectivitat de la denúncia esmentada.  
  
Dotze. Protecció de dades de caràcter personal  
Als efectes de la normativa vigent en matèria de Protecció de Dades de Caràcter Personal, les entitats locals adherides al Conveni seran considerades responsables del fitxer de les dades personals, i hauran de complir totes les obligacions derivades de la condició esmentada.  
  
Respecte d'això, totes les administracions i entitats que, d'alguna manera, accedisquen o tracten les dades de caràcter personal, necessàries per a articular les operacions de pagament per mitjà dels sistemes previstos en el present conveni, es comprometen a subscriure els documents exigits per la Llei Orgànica 15/1999, de Protecció de Dades de Caràcter Personal i, en especial:  
- Els documents on es descriga amb precisió la prestació del servici existent entre les entitats firmants i adherides al present Conveni, als efectes de complir els requisits previstos en l'article 12 de la Llei Orgànica 15/1999, de Protecció de Dades de Caràcter Personal, amb descripció i identificació de les funcions dels encarregats del tractament de les dades esmentades.  
- El Document de Seguretat exigit per l'article 82 del Reial Decret Reial Decret 1.720/2007, de 21 de desembre, pel qual s'aprova el Reglament de desplegament de la Llei Orgànica de Protecció de Dades de Caràcter Personal, en el qual s'arrepleguen les mesures d'índole tècnica i organitzativa necessàries per a garantir la seguretat de les dades.  
  
Tretze. Comissió de seguiment  
Per a la gestió, vigilància i control d'allò que s'ha acordat en el present Conveni i per a realitzar el seguiment de l'activitat, es constituirà una Comissió de Seguiment que estarà integrada pels membres següents:  
a) Els titulars respectius de la Secretaria Autonòmica i de la direcció general dins de la Conselleria competent en matèria de modernització que les tinguen assignades en els nivells superior i directiu esmentats, o persones que deleguen.   
Estes persones assumiran, respectivament, la presidència i la secretaria de la Comissió.  
b) Els diputats o les diputades que tinguen atribuïdes les competències de modernització o administració electrònica dins de les respectives diputacions provincials.  
c) El president de la Federació Valenciana de Municipis i Províncies, o persona que delegue.  
d) Fins un màxim de 3 representants de les entitats locals que s'adherisquen al conveni, en els termes i condicions que s'hi prevegen per part dels anteriors membres de la Comissió.  
La Vicepresidència de la Comissió, si és el cas, recaurà en algun dels restants membres assenyalats en les lletres b) i c).  
La Comissió de Seguiment serà la competent per a donar conformitat a les possibles adhesions al present conveni que se sol·liciten per les entitats locals, per a les modalitats de gestor de pagaments i de webservice, i per les entitats financeres, sense perjuí que, mitjançant un acord d'esta, puga delegar la competència esmentada en algun o alguns dels seus membres.  
Per a l'aplicació pràctica o material del present conveni, així com de les decisions que adopte la Comissió de Seguiment, es constituïx la Comissió Tècnica integrada per personal tècnic de les entitats que subscriuen, i que tindrà a càrrec seu, en especial, les tasques d'impuls de la plataforma de pagament telemàtic. La seua composició i organització respectarà l'estructura consignada per a la Comissió de Seguiment.  
  
La comissió tècnica dins de les seues competències tindrà com a objectiu assegurar l'adequada realització de les prestacions previstes en el Conveni i els seus annexos, i es reunirà, de manera ordinària, una vegada al trimestre, de forma extraordinària, a petició de qualsevol dels seus membres.  
El desplegament del règim d'organització i funcionament de les Comissions previstes en esta clàusula serà el determinat pels seus membres components, sense perjuí de l'aplicació de la normativa sobre òrgans col·legiats previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Catorze. Modificació del conveni  
El present Conveni podrà modificar-se per acord entre totes les parts firmants del present Conveni, quan siga necessari per a la millor realització del seu objecte, mitjançant un acord de modificació, amb els mateixos requisits formals del present Conveni, inclosa l'obligació de publicar la modificació del Conveni en el DOCV.  
  
En cas de modificació del Conveni les parts notificaran expressament les modificacions introduïdes a les entitats locals i a les entitats financeres adherides perquè tinguen coneixement de les noves condicions. Estes entitats disposaran d'un termini de tres mesos des de la firma de l'Acord de modificació per a comunicar la no acceptació de les modificacions introduïdes i, en conseqüència, la resolució unilateral de l'adhesió formulada per part de l'entitat local o de l'entitat financera adherida.   
  
Quinze. Resolució  
Serà causa de resolució del conveni l'incompliment de les estipulacions fixades per acord de les parts.  
  
Setze. Legislació i jurisdicció aplicable  
El present conveni de col·laboració té naturalesa administrativa i es troba exclòs de l'àmbit d'aplicació de la Llei 30/2007, de 30 d'octubre, de Contractes del Sector Públic, en virtut d'allò que s'ha establit en l'article 4.1. c)., sense perjuí de l'aplicació dels principis i criteris de la llei esmentada, per a resoldre els dubtes i llacunes que pogueren presentar-s'hi, i es regirà per les seues pròpies clàusules i, supletòriament, per les normes generals del dret administratiu.  
Les qüestions litigioses que puguen sorgir en la interpretació o incompliment de les obligacions que es deriven del present Conveni Marc, i que no hagen pogut ser dirimides per la Comissió de Seguiment prevista en la clàusula sexta, se sotmetran a la Jurisdicció Contenciosa Administrativa, sent l'òrgan competent per al seu coneixement davant el Tribunal Superior de Justícia de la Comunitat Valenciana (art. 10 de la Llei 29/1998, de 13 de juliol, Reguladora de la Jurisdicció Contenciosa Administrativa).  
I, en prova de conformitat es firma el present Conveni, en cinc exemplars i a un sol efecte, al lloc i en la data assenyalats en l'encapçalament.  
  
El conseller d'Hisenda i Administració Pública  
José Manuel Vela Bargues  
  
El president de la Diputació de València  
Alfonso Rus Terol  
  
La presidenta de la Federació Valenciana de Municipis i Províncies  
Elena Bastidas Bono  
  
El president de la Diputació de Castelló  
Javier Moliner Gargallo  
  
El secretari general de la Diputació Provincial de València  
Vicente Rafael Boquera Matarredona  
  
El secretari general de la Diputació Provincial de Castelló  
Manuel Pesudo Esteve  
  
  
ANNEX I  
  
Procediment de pagament telemàtic  
  
Modalitat integrada en la plataforma d'administració electrònica per a EELL de la Comunitat Valenciana  
  
En esta modalitat es caracteritza per estar completament integrada amb la solució de carpeta ciutadana de la Plataforma d'Administració Electrònica, delegant-hi tota la gestió d'identificació de ciutadans i la firma/custòdia de les ordes de pagament.  
1. Remissió de l'orde de pagament  
En primer lloc, l'usuari final accedix a la Plataforma d'Administració Electrònica per a EELL (d'ara en avant, «Plataforma»), que es designa com a punt d'accés al Servici de Pagament Telemàtic. En la Plataforma esmentada l'usuari disposarà de la informació necessària per a identificar l'ingrés públic a sufragar.  
Per a accedir a la Plataforma caldrà que l'usuari s'identifique per mitjà d'un certificat digital emés per una autoritat de certificació reconeguda (d'ara en avant, «Certificat Digital Reconegut»). A estos efectes, l'usuari haurà de tindre instal·lat en el navegador web amb què accedisca a la Plataforma el seu Certificat Digital Reconegut o tindre un lector de targetes criptogràfiques, en cas que el Certificat Digital Reconegut estiga instal·lat en eixe suport. La Plataforma permet a l'usuari seleccionar el Certificat Digital Reconegut que desitge utilitzar en el cas que en tinga diversos disponibles en el seu sistema.  
Una vegada identificat l'ingrés públic, l'usuari podrà accedir als formularis en què haurà d'omplir la informació necessària per a realitzar la liquidació, autoliquidació o pagament de l'ingrés públic corresponent.  
  
La Plataforma sol·licitarà les dades específiques del pagament: el mitjà de pagament (càrrec en compte o targeta de crèdit) i les dades del compte o de la targeta amb què es realitzarà el pagament.  
A continuació es procedirà a la firma de l'orde de pagament amb un Certificat Digital Reconegut que tinga el mateix NIF que l'utilitzat per l'usuari per a la seua autenticació.  
Una vegada completada la informació relativa al pagament i firmada l'orde de pagament, la Plataforma enviarà al Servici de Pagament Telemàtic (d'ara en avant SPT) la petició de pagament, sense intervenció de l'usuari. L'orde de pagament que la Plataforma remetrà al SPT contindrà la informació que es relaciona a continuació:  
- Informació de l'orde de pagament.  
- Dades tècniques requerits pel SPT.  
- Firma de servidor, basada en un Certificat Digital Reconegut, sobre totes les dades anteriors, tot assegurant l'autenticitat de l'origen de la transacció.  
La Plataforma verificarà que les dades enviats al Servici de Pagament Telemàtic resulten correctes.  
El SPT verificarà únicament la informació següent:  
- En el cas que es trie realitzar el pagament per càrrec en compte, es verificarà la coherència del camp codi de control, segons els valors dels camps relatius a banc, sucursal i número de compte.  
- En el cas que es trie realitzar el pagament per mitjà de targeta, el SPT verificarà la validesa del número de targeta i la coherència de la data de caducitat en relació a la data en què s'efectua el pagament.  
El SPT enviarà a l'entitat financera col·laboradora perquè realitze el deute en el compte o en la targeta seleccionada, una vegada realitzades les oportunes verificacions. L'orde de pagament que el SPT realitzarà a l'entitat financera contindrà les dades següents:  
- En el cas que es realitze per mitjà de càrrec en compte s'enviarà l'import, el número de compte a què ha de realitzar-se el càrrec i el nom de la persona que ha autoritzat el pagament.  
- En el cas que es realitze per mitjà de targeta l'orde de pagament remetrà l'import del pagament, el número de targeta, la data de caducitat i el nom del titular de la mateixa que ha autoritzat el pagament.  
La Plataforma emmagatzemarà durant cinc anys les proves de no repudi de les ordes de pagament, és a dir, l'orde de pagament firmada junt amb totes les dades relatives a la comprovació efectuada de la firma digital.  
2. Execució del pagament.   
L'entitat financera col·laboradora realitzarà, segons el mitjà de pagament triat, les comprovacions següents:  
- Si el pagament es realitza per mitjà de càrrec en compte, l'entitat financera col·laboradora comprovarà la correcció del número del compte corrent i la titularitat o autorització de l'ordenant en el compte esmentat. Este mitjà de pagament no ocasionarà cap cost ni a l'ordenant ni a l'entitat local, conforme l'article 78.1 del Reglament General de Recaptació aprovat per Reial Decret 939/2005, de 29 de juliol.  
- Si el pagament es realitza per mitjà de targeta, l'entitat financera col·laboradora en comprovarà les condicions de validesa.   
Una vegada realitzades les comprovacions mencionades, l'entitat financera col·laboradora procedirà bé a enviar un missatge d'error, en el supòsit de ser rebutjat el càrrec, o bé a efectuar el càrrec en el mitjà de pagament triat per l'ordenant i realitzarà l'abonament en la corresponent compte restringit de recaptació de tributs, fet que generarà un Número de Referència Complet (d'ara en avant, «NRC»).  
3. Generació del NRC  
El NRC és un codi generat informàticament per l'entitat financera col·laboradora autoritzada per mitjà d'un sistema criptogràfic que permetrà associar la liquidació al pagament que se'n deriva. La generació del NRC per l'entitat financera col·laboradora implica:  
- Que l'entitat financera col·laboradora haurà de realitzar l'abonament en el compte restringida de recaptació de l'entitat local.  
- Que a partir del moment de generació del mateix queda l'entitat financera col·laboradora obligada enfront de l'entitat local per l'import que figura en el justificant de pagament esmentat, quedant el ciutadà obligat al pagament alliberat de la seua obligació enfront de l'esmentada entitat local.  
Una vegada generat el NRC no s'admetrà la retrocessió del pagament per part de l'entitat financera col·laboradora, havent de presentar l'ordenant, si és el cas, davant de l'entitat local la corresponent sol·licitud de devolució d'ingressos indeguts.   
L'entitat financera col·laboradora que haja generat el corresponent NRC conservarà durant cinc anys els suports informàtics que van motivar el NRC esmentat.  
La Plataforma rebrà la informació relativa al resultat de l'orde de pagament per protocol segur SSL.  
A partir de la informació amb el resultat de l'operació, l'usuari podrà continuar amb el tràmit administratiu associat amb el procés de pagament. En cas de les autoliquidacions, la presentació del formulari i del NRC justificatiu del pagament, es realitzaran a través del Registre d'Entrada Electrònic de la Plataforma.  
4. Generació del justificant de pagament.   
L'entitat financera col·laboradora comunicarà al SPT la confirmació del cobrament efectuat. A la recepció del NRC, i després de comprovar la coherència de la liquidació amb el NRC, es generarà el justificant de pagament que serà firmat digitalment per la Plataforma.   
El justificant de pagament que complisca els requisits assenyalats en el paràgraf anterior, tindrà els efectes alliberadors amb l'entitat local assenyalats en el Reglament General de Recaptació.  
5. Fallada o error en l'execució del pagament  
En el cas que l'entitat financera col·laboradora no puga executar l'operació de pagament, el SPT tornarà com a resposta al webservice invocat anteriorment des de la Plataforma el resultat de la transacció, incloent-hi el codi d'error especificat per l'entitat financera col·laboradora.  
En funció del tipus d'error que es produïsca, el SPT emmagatzemarà temporalment les dades associades a l'operació de pagament i permetrà a la Plataforma facilitar a l'usuari la recuperació de la transacció de pagament.  
6. Mòdul de consulta.  
L'usuari podrà realitzar consultes dels pagaments sol·licitats a través de la Plataforma.  
Per a això es facilitarà a l'usuari l'opció de «llistat» que li permetrà veure tota la relació d'ordes de pagament. Des del llistat, l'usuari podrà accedir a veure el detall tant dels pagaments efectuats, com reintentar un pagament pendent, seguint amb el procés de creació d'orde de pagament.  
Per a accedir a esta funcionalitat l'usuari haurà d'autenticar-se amb un Certificat Digital Reconegut.  
7. Administració del Servici  
El procés d'administració del servici per part de l'entitat local permet que esta realitze tasques de consulta sobre la informació del SPT. Estes tasques són les que a continuació s'indiquen:  
- Consulta de les ordes de pagament relacionades amb l'entitat local.  
- Estadístiques del Servici.  
- Consulta de les ordes de pagament segons l'entitat financera associada.  
L'accés a l'Administració del Servici es realitzarà per mitjà de VPN a la xarxa de Generalitat, utilitzant protocol segur SSL, gestionant l'autorització per mitjà d'usuari i contrasenya.  
8. Responsabilitat per pagament en nom de tercers  
Qui ordene un pagament en nom d'un tercer sense complir els requisits establits per l'Administració Pública estarà subjecte a les responsabilitats corresponents quan el dit pagament haguera ocasionat un perjuí a la persona en el nom de la qual es va fer el pagament o a un tercer.   
  
  
Modalitat per mitjà de gestor de pagaments  
En esta modalitat es caracteritza per aportar un sistema senzill de pagament que pot ser incorporat a qualsevol aplicació o usar-se de forma independent, amb la particularitat que l'únic mitjà de pagament serà a través de targeta de crèdits i que les ordes de pagament no són firmades digitalment pels contribuents. Serà potestat de les entitats que empren esta modalitat fitar els conceptes tributaris sobre els quals permetre el pagament.   
1. Remissió de l'orde de pagament  
Pagament pel ciutadà  
En primer lloc, l'usuari final accedix a la seu electrònica de l'entitat local, que es designa com a punt d'accés al Servici de Pagament Telemàtic. L'usuari ha de disposar prèviament de la informació necessària per a identificar l'ingrés públic a sufragar. L'usuari podrà accedir a un gestor de Pagaments el qual, a més de contindre els formularis en què haurà d'omplir la informació necessària per a realitzar la liquidació, autoliquidació o pagament de l'ingrés públic corresponent, realitza la integració amb el SPT.  
En el gestor de Pagaments es permetrà a l'usuari indicar tant els dades identificatives de l'ingrés públic a sufragar com les dades de la targeta amb què es vaja a realitzar el pagament.  
Així mateix, depenent de l'entitat local, pot existir l'opció que l'usuari identifique l'ingrés públic a sufragar en els sistemes informàtics de l'entitat local i accedisca directament al formulari on incloure les dades de l'entitat financera col·laboradora i les dades de la targeta.  
  
Després de determinar el deute, el gestor de Pagaments sol·licitarà a l'usuari final que accepte l'orde de pagament creada.  
Pagament delegat per l'empleat públic  
Hi ha una altra opció consistent en què el ciutadà delega el procés de pagament en un empleat públic, el qual accedix als formularis de pagament del Gestor de Pagaments per mitjà de Certificat Digital Reconegut, i ompli totes les dades relatives al pagament en nom del ciutadà. En este cas, a més del pagament amb targeta, també s'oferix l'opció de càrrec en compte, ja que l'empleat pot comprovar prèviament la validesa de les dades proporcionades pel ciutadà.  
Tant en cas d'abonament en compte com de pagament per mitjà de targeta, l'empleat públic ha d'acceptar l'orde de pagament creada.   
Orde de pagament  
Una vegada completada la informació relativa al pagament, el gestor de Pagaments enviarà al SPT l'orde de pagament, sense intervenció de l'usuari final.   
L'orde de pagament que el gestor de Pagaments remetrà al SPT contindrà la informació que es relaciona a continuació :  
- Informació de l'orde de pagament.  
- Dades tècniques requerides pel SPT.  
- Firma de servidor, basada en un Certificat Digital Reconegut, sobre totes les dades anteriors assegurant l'autenticitat de l'origen de la transacció. L'entitat local verificarà que les dades enviats al SPT siguen correctes.  
2. Execució del pagament  
Després de comprovar l'autenticitat de les firmes de l'entitat local, el SPT remetrà l'orde de pagament a les entitats financeres en què inclourà la informació següent:  
- En el cas que es realitze per mitjà de càrrec en compte s'enviarà l'import, el número de compte a què ha de realitzar-se el càrrec i el nom de la persona que ha autoritzat el pagament.  
- En el cas que es realitze per mitjà de targeta l'orde de pagament remetrà l'import del pagament, el número de targeta, la data de caducitat i el nom del seu titular.  
A la vista de l'orde de pagament l'entitat financera col·laboradora realitzarà, segons el mitjà de pagament triat, les comprovacions següents:  
- Si el pagament es realitza per mitjà de càrrec en compte, l'entitat financera col·laboradora comprovarà la correcció del número del compte corrent i la titularitat o autorització de l'ordenant en el compte esmentat. Este mitjà de pagament no ocasionarà cap cost ni a l'ordenant ni a l'entitat local, conforme l'article 78.1 del Reglament General de Recaptació aprovat per Reial Decret 939/2005, de 29 de juliol.  
- Si el pagament es realitza per mitjà de targeta, l'entitat financera col·laboradora en comprovarà les condicions de validesa.  
Una vegada realitzades les comprovacions mencionades, l'entitat financera col·laboradora procedirà bé a enviar un missatge d'error, en el supòsit de ser rebutjat el càrrec, o bé a efectuar el càrrec en el mitjà de pagament triat per l'ordenant i realitzarà l'abonament en la corresponent compte restringida de recaptació de tributs, tot generant-se un número de referència complet (d'ara en avant, «NRC»).  
3. Generació del NRC  
El NRC és un codi generat informàticament per l'entitat financera col·laboradora autoritzada per mitjà d'un sistema criptogràfic que permetrà associar la liquidació al pagament que se'n deriva. La generació del NRC per l'entitat financera col·laboradora implica:  
- Que l'entitat financera col·laboradora haurà de realitzar l'abonament en el compte restringit de recaptació de l'entitat local.  
- Que, a partir del moment de la seua generació, l'entitat financera col·laboradora resta obligada enfront de l'entitat local per l'import que figura en el justificant de pagament esmentat, quedant el ciutadà obligat al pagament alliberat de la seua obligació enfront de l'esmentada entitat local.  
Una vegada generat el NRC no s'admetrà la retrocessió del pagament per part de l'entitat financera col·laboradora, havent de presentar l'ordenant, si és el cas, davant de l'entitat local la corresponent sol·licitud de devolució d'ingressos indeguts.   
L'entitat financera col·laboradora que haja generat el corresponent NRC conservarà durant cinc anys els suports informàtics que van motivar el NRC esmentat.  
El gestor de Pagaments rebrà la informació relativa al resultat de l'orde de pagament com a resposta del webservice invocat anteriorment des del gestor de Pagaments.  
4. Generació del justificant de pagament.   
L'entitat financera col·laboradora comunicarà al SPT la confirmació del cobrament efectuat. A la recepció del NRC, i després de comprovar la coherència de la liquidació amb el NRC, es generarà el justificant de pagament que serà firmat digitalment amb un certificat a nom de la Generalitat Valenciana.  
El justificant de pagament que complisca els requisits assenyalats en el paràgraf anterior, tindrà els efectes alliberadors amb l'entitat local assenyalats en el Reglament General de Recaptació.  
En el cas del pagament delegat l'empleat públic arreplegarà la firma manuscrita del ciutadà com a base documental d'autorització de l'orde de pagament, en la qual incorporarà la seua firma/segell. Serà responsabilitat de l'entitat local la custòdia i arxiu d'estos documents.  
5. Fallada o error en l'execució del pagament  
En el cas que l'entitat financera col·laboradora no puga executar l'operació de pagament, el SPT tornarà com a resposta al webservice invocat anteriorment des del gestor de Pagaments el resultat de la transacció incloent el codi d'error especificat per l'entitat financera col·laboradora.  
En funció del tipus d'error que es produïsca, el SPT emmagatzemarà temporalment les dades associades a l'operació de pagament i permetrà al gestor de Pagaments facilitar a l'usuari la recuperació de la transacció de pagament.  
6. Administració del Servici  
El procés d'administració del servici per part de l'entitat local permet que esta realitze tasques de consulta sobre la informació del SPT. Estes tasques són les que a continuació s'indiquen:  
- Consulta de les ordes de pagament relacionades amb l'entitat local.  
- Estadístiques del servici.  
- Consulta de les ordes de pagament segons l'entitat financera associada.   
L'accés a l'Administració del Servici es realitzarà per mitjà de VPN a la xarxa de Generalitat, utilitzant protocol segur SSL, gestionant l'autorització per mitjà d'usuari i contrasenya.  
7. Responsabilitat per pagament en nom de tercers  
Qui ordene un pagament en nom d'un tercer sense complir els requisits establits per l'administració pública, estarà subjecte a les responsabilitats corresponents quan el pagament esmentat haguera ocasionat un perjuí a la persona en el nom de la qual es va fer el pagament o a un tercer.  
Modalitat per mitjà de webservice  
En esta modalitat es caracteritza per permetre incorporar les funcions de pagament telemàtic en altres aplicacions informàtiques, delegant-hi tota la responsabilitat d'identificació dels ciutadans (ja siga electrònicament o presencialment).  
1. Remissió de l'orde de pagament  
És responsabilitat de les aplicacions que invoquen el SPT recopilar les dades necessàries per a llançar una transacció de pagament i identificar convenientment els operadors de les aplicacions i ciutadans a qui donen servici.   
L'orde de pagament que l'entitat local remetrà al SPT contindrà la informació que es relaciona a continuació :  
- Informació de l'orde de pagament.  
- Dades tècniques requerits per el SPT .  
Firma de servidor, basada en un certificat digital reconegut, sobre totes les dades anteriors assegurant l'autenticitat de l'origen de la transacció.   
L'entitat local verificarà que les dades enviats al SPT siguen correctes.  
2. Execució del pagament  
Després de comprovar l'autenticitat de la firmes de l'entitat local, el SPT remetrà l'orde de pagament a les entitats financeres en què inclourà la informació següent:  
- En el cas que es realitze per mitjà de càrrec en compte s'enviarà l'import, el número de compte a què ha de realitzar-se el càrrec i el nom de la persona que ha autoritzat el pagament.  
- En el cas que es realitze per mitjà de targeta l'orde de pagament remetrà l'import del pagament, el número de targeta, la data de caducitat i el nom del seu titular.  
A la vista de l'orde de pagament l'entitat financera col·laboradora realitzarà, segons el mitjà de pagament triat, les comprovacions següents:  
- Si el pagament es realitza per mitjà de càrrec en compte, l'entitat financera col·laboradora comprovarà la correcció del número del compte corrent i la titularitat o autorització de l'ordenant en el compte esmentat. Este mitjà de pagament no ocasionarà cap cost ni a l'ordenant ni a l'Administració Pública, conforme l'article 78.1 del Reglament General de Recaptació aprovat per Reial Decret 939/2005, de 29 de juliol.  
  
- Si el pagament es realitza per mitjà de targeta, l'entitat financera col·laboradora en comprovarà les condicions de validesa.  
Una vegada realitzades les comprovacions mencionades, l'entitat financera col·laboradora procedirà bé a enviar un missatge d'error, en el supòsit de ser rebutjat el càrrec, o bé a efectuar el càrrec en el mitjà de pagament triat per l'ordenant i realitzarà l'abonament en el corresponent compte restringit de recaptació de tributs, generant-se un número de referència complet (d'ara en avant, «NRC»).  
3. Generació del NRC  
El NRC és un codi generat informàticament per l'entitat financera col·laboradora autoritzada per mitjà d'un sistema criptogràfic que permetrà associar la liquidació al pagament que se'n derive. La generació del NRC per l'entitat financera col·laboradora implica:  
- Que l'entitat financera col·laboradora haurà de realitzar l'abonament en el compte restringida de recaptació de l'entitat local.  
- Que a partir del moment de la seua generació, l'entitat financera col·laboradora resta obligada enfront de l'entitat local per l'import que figura en el justificant de pagament esmentat, quedant l'obligat al pagament alliberat de la seua obligació enfront de l'esmentada entitat local.  
- Una vegada generat el NRC no s'admetrà la retrocessió del pagament per part de l'entitat financera col·laboradora, havent de presentar l'ordenant, si és el cas, davant l'entitat local la corresponent sol·licitud de devolució d'ingressos indeguts.   
L'entitat financera col·laboradora que haja generat el corresponent NRC conservarà durant cinc anys els suports informàtics que van motivar el NRC esmentat.   
L'entitat local rebrà la informació relativa al resultat de l'orde de pagament com a resposta del webservice adés invocat des de l'entitat local.  
4. Generació del justificant de pagament. L'entitat financera col·laboradora comunicarà a l'entitat local la confirmació del cobrament. EL SPT comunicarà a les aplicacions invocants el NRC, sent responsabilitat d'estes aplicacions generar un justificant de pagament ja siga electrònic o en paper.  
5. Fallada o error en l'execució del pagament  
En el cas que l'entitat financera col·laboradora no puga executar l'operació de pagament, el SPT tornarà com a resposta al webservice adés invocat des de l'entitat local el resultat de la transacció, incloent-hi el codi d'error especificat per l'entitat financera col·laboradora.  
  
6 Administració del servici  
El procés d'administració del servici per part de l'entitat local permet que esta realitze tasques de consulta sobre la informació del SPT. Estes tasques són les que a continuació s'indiquen:  
- Consulta de les ordes de pagament relacionades amb l'entitat local.  
- Estadístiques del servici.  
- Consulta de les ordes de pagament segons l'entitat financera associada.   
L'accés a l'administració del servici es realitzarà per mitjà de VPN a la xarxa de Generalitat, utilitzant protocol segur SSL, gestionant l'autorització per mitjà d'usuari i contrasenya.  
7. Responsabilitat per pagament en nom de tercers  
Qui ordene un pagament en nom d'un tercer sense complir els requisits establits per l'administració pública estarà subjecte a les responsabilitats corresponents, quan el pagament esmentat haguera ocasionat un perjuí a la persona en el nom de la qual es va fer el pagament o a un tercer.  
  
ANNEX II  
  
Protocol d'adhesió al conveni per a les entitats locals en les modalitats de gestor de pagament i de webservice  
L'alcalde/ssa d \_\_\_\_\_\_\_\_\_\_\_\_\_\_\_ virtut de (Acord del Ple de data i \_\_\_\_\_\_\_), assistit pel secretari de la corporació municipal, sr. \_\_\_\_\_\_\_\_\_\_,  
  
ACORDA  
l'adhesió al Conveni de col·laboració subscrit entre la Generalitat, les diputacions provincials de València, i Castelló, la Federació Valenciana de Municipis i Províncies per a la prestació del servici de pagament telemàtic en els procediments incorporats a la Plataforma d'Administració Electrònica per a les Entitats Locals.  
Pel present Protocol d'Adhesió, l'Ajuntament accepta totes les condicions i termes del Conveni de col·laboració esmentat.  
En cas de pròrroga del conveni, s'entendrà així mateix prorrogada l'adhesió de l'Ajuntament, llevat que renuncie expressament a la Pròrroga del conveni per mitjà de notificació per escrit, amb almenys tres mesos d'antelació a la data de finalització del Conveni.  
 L'adhesió entrarà en vigor a partir de la publicació de la seua acceptació per part de la Comissió Multilateral de Seguiment o persona que delegue.  
  
\_\_\_\_\_\_\_\_\_\_\_\_\_\_\_\_\_\_\_.  
ANNEX III  
  
Model de norma per la qual s'establix el procediment per al pagament telemàtic de tributs, preus públics i altres ingressos de dret públic de l'Ajuntament d \_\_\_\_\_\_  
  
EXPOSICIÓ DE MOTIUS  
L'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat parcialment per la Llei 11/2007, de 22 de juny, d'Accés Electrònic dels Ciutadans als Servicis Públics, insta les administracions públiques que promoguen la incorporació de tècniques electròniques, informàtiques i telemàtiques en el desenrotllament de la seua activitat i en l'exercici de les seues competències.  
Per este motiu, i amb el fi últim de facilitar a les empreses i als ciutadans la seua relació amb l'administració, l'Ajuntament ha posat en marxa un servici de pagament telemàtic de tributs, preus públics i altres ingressos de dret públic que es meriten com a conseqüència de la tramitació electrònica dels expedients administratius.  
  
La utilització d'este nou sistema de pagament permet que els contribuents no hagen de desplaçar-se per a realitzar el pagament dels seus tributs, preus públics i altres ingressos de dret públic, i que puguen realitzar els actes esmentats fora de l'horari normal d'atenció al públic.  
Este sistema es podrà utilitzar per a realitzar el pagament dels tributs, preus públics i altres ingressos de dret públic que siguen competència de l'Ajuntament per part dels obligats al pagament així com per part de tercers autoritzats.  
Així mateix es regulen en esta ordenança les característiques que han de reunir els justificants de pagament, i s'establix el moment en què es considera satisfet el deute amb la l'Ajuntament.   
L'article 60 de la Llei General Tributària, de 17 de desembre de 2003, disposa que el pagament del deute tributari podrà efectuar-se utilitzant tècniques i mitjans electrònics, informàtics o telemàtics.  
Per la seua banda, el Reglament General de Recaptació, aprovat per Reial Decret 939/2005, de 29 de juliol, contempla l'obligació de satisfer el deute pels mitjans previstos en l'article 34; i enumera en l'article 41 els justificants de pagament i els requisits formals que han d'incloure.  
  
Considerant les raons exposades anteriorment, s'elabora la present Ordenança.  
  
CAPÍTOL I  
Normes generals  
  
Article 1. Objecte  
La present Ordenança té com a objecte regular el procediment general per al pagament telemàtic dels següents tributs, preus públics i altres ingressos de dret públic que es meriten com a conseqüència de la tramitació electrònica dels expedients administratius seguits davant l'Ajuntament.  
  
Article 2. Àmbit d'aplicació  
El pagament telemàtic dels tributs, preus públics i altres ingressos de dret públic referits en l'article anterior podrà ser efectuat, amb caràcter voluntari, tant pels propis obligats al pagament, com per mitjà de tercers autoritzats, segons el procediment que es regula a continuació.  
  
  
Article 3. Requisits per a realitzar el pagament telemàtic  
Els usuaris del sistema de pagament telemàtic hauran de complir amb els requisits següents per a poder realitzar el pagament telemàtic:  
- Disposar d'un número d'identificació fiscal (NIF).  
- Disposar d'un certificat electrònic reconegut, per a efectuar les operacions de pagament telemàtic en les modalitats que així ho exigisca.  
- Utilitzar un sistema informàtic que complisca les condicions tècniques que seran publicades en la pàgina web de l'Ajuntament.  
- Utilitzar un mitjà de pagament admés pel sistema de pagament telemàtic i per alguna entitat financera, entre les que hi té adherides.  
- En particular, podran realitzar-se els pagaments per mitjà de transferència bancària des d'un compte corrent en una entitat financera adherida, o per mitjà d'una targeta de crèdit o de dèbit emesa per una entitat financera adherida.  
  
Article 4. Legitimació per a realitzar el pagament per mitjans telemàtics en representació de terceres persones  
Pot efectuar el pagament, en període voluntari o període executiu, qualsevol persona, tinga o no interés en el compliment de l'obligació, ja el conega i l'aprove, o ja l'ignore l'obligat al pagament.  
El tercer que pague el deute no estarà legitimat per a exercitar davant l'Administració els drets que corresponen a l'obligat al pagament.  
  
Els pagaments realitzats a òrgans no competents per a rebre'ls, o a no autoritzades per a això, no alliberaran el deutor de la seua obligació de pagament, sense perjuí de les responsabilitats de tot tipus en què incórrega el perceptor que admeta indegudament el pagament.  
  
Article 5.Conservació de documents  
L'obligat al pagament haurà de conservar durant un termini de quatre anys la documentació presentada telemàticament, així com el justificant de pagament, als efectes de la seua comprovació per l'Ajuntament si ho estima oportú.  
  
Article 6. Pagament en termini  
La impossibilitat, pel motiu que fóra, de realitzar la transacció pel sistema de pagament telemàtic, no excusaran l'obligat al pagament de realitzar el pagament esmentat dins dels terminis establits en la normativa dels corresponents tributs, preus públics i altres ingressos de dret públic.  
  
CAPÍTOL II  
Procediment de pagament telemàtic  
  
Article 7. Modalitats de pagament telemàtic  
El pagament telemàtic dels tributs, preus públics i altres ingressos de dret públic podrà realitzar-se per mitjà de qualsevol de les modalitats següents:  
- Modalitat integrada en la Plataforma d'Administració Electrònica de les Entitats Locals de la Comunitat Valenciana.  
Esta modalitat es caracteritza per estar completament integrada amb la solució de carpeta ciutadana de la Plataforma d'Administració Electrònica, delegant en les administracions que gestionen el desenrotllament d'esta Plataforma tota la gestió d'identificació de ciutadans i la firma/custòdia de les ordes de pagament.  
- Modalitat de gestor de Pagaments.  
Esta modalitat es caracteritza per aportar un sistema senzill de pagament que pot ser incorporat a qualsevol aplicació o usar-se de forma independent, amb la particularitat que l'únic mitjà de pagament serà a través de targeta de crèdits i que les ordes de pagament no són firmades digitalment pels contribuents.   
- Modalitat de Webservice.  
Esta modalitat es caracteritza per permetre incorporar les funcions de pagament telemàtic en altres aplicacions informàtiques, delegant en estes tota la responsabilitat d'identificació dels ciutadans (ja siga electrònicament o presencialment).  
Els ajuntaments hauran d'indicar en este article la modalitat que hagen designat.  
  
Secció I  
Modalitat integrada en la Plataforma d'Administració   
Electrònica per a EELL de la Comunitat Valenciana  
  
Article 8. Procediment de pagament telemàtic  
Qui vaja a realitzar el pagament de tributs, preus públics i altres ingressos de dret públic per mitjà d'esta modalitat de pagament, accedirà a la Plataforma d'Administració Electrònica per a EELL (d'ara en avant, «Plataforma»), on disposarà de la informació necessària per a identificar l'ingrés públic a sufragar.  
Per a accedir a la Plataforma caldrà que l'usuari s'identifique per mitjà d'un certificat digital emés per una Autoritat de Certificació reconeguda per l'ajuntament. A estos efectes, l'usuari haurà de tindre instal·lat en el navegador web amb què accedisca a la Plataforma el seu Certificat Digital Reconegut o tindre un lector de targetes criptogràfiques, en cas que el Certificat Digital Reconegut estiga instal·lat en eixe suport. La Plataforma permet a l'usuari seleccionar el Certificat Digital Reconegut que desitge utilitzar en el cas que tinga diversos disponibles en el seu sistema.  
Una vegada identificat l'ingrés públic, l'usuari podrà accedir als formularis en què haurà d'omplir la informació necessària per a realitzar la liquidació, autoliquidació o pagament de l'ingrés públic corresponent.  
  
La Plataforma sol·licitarà les dades específiques del pagament: el mitjà de pagament (càrrec en compte o targeta de crèdit) i les dades del compte o de la targeta amb què es vaja a realitzar el pagament.  
A continuació es procedirà a la firma de l'orde de pagament amb un Certificat Digital Reconegut que tinga el mateix NIF que l'utilitzat per l'usuari per a la seua autenticació.  
Una vegada completada la informació relativa al pagament i firmada l'orde de pagament, la Plataforma enviarà al Servici de Pagament Telemàtic (d'ara en avant SPT) la petició de pagament, sense intervenció de l'usuari. L'orde de pagament que la Plataforma remetrà al SPT contindrà la informació que es relaciona a continuació :  
- Informació de l'orde de pagament.  
- Dades tècniques requerits pel SPT.  
- Firma de servidor, basada en un Certificat Digital Reconegut, sobre totes les dades anteriors assegurant l'autenticitat de l'origen de la transacció.  
La Plataforma verificarà que les dades enviats al Servici de Pagament Telemàtic resulten correctes.  
El SPT verificarà únicament la informació següent:  
- En el cas que es trie realitzar el pagament per càrrec en compte, es verificarà la coherència del camp codi de control, segons els valors dels camps relatius a banc, sucursal i número de compte.  
- En el cas que es trie realitzar el pagament per mitjà de targeta, el SPT verificarà la validesa del número de targeta i la coherència de la data de caducitat en relació a la data en què s'efectua el pagament.  
El SPT enviarà a l'entitat financera col·laboradora perquè realitze el deute en el compte o en la targeta seleccionada una vegada realitzades les oportunes verificacions. L'orde de pagament que el SPT realitzarà a l'entitat financera contindrà les dades següents:  
- En el cas que es realitze per mitjà de càrrec en compte s'enviarà l'import, el número de compte a què ha de realitzar-se el càrrec i el nom de la persona que ha autoritzat el pagament.  
- En el cas que es realitze per mitjà de targeta l'orde de pagament remetrà l'import del pagament, el número de targeta, la data de caducitat i el nom del seu titular que ha autoritzat el pagament.  
La Plataforma emmagatzemarà durant cinc anys les proves de no repudi de les ordes de pagament, és a dir, l'orde de pagament firmada junt amb totes les dades relatives a la comprovació efectuada de la firma digital.  
  
Article 9. Execució del pagament  
L'entitat financera col·laboradora realitzarà, segons el mitjà de pagament triat, les comprovacions següents :  
- Si el pagament es realitza per mitjà de càrrec en compte, l'entitat financera col·laboradora comprovarà la correcció del número del compte corrent i la titularitat o autorització de l'ordenant en el compte esmentat. Este mitjà de pagament no ocasionarà cap cost ni a l'ordenant ni a l'entitat local, conforme l'article 78.1 del Reglament General de Recaptació aprovat per Reial Decret 939/2005, de 29 de juliol.  
- Si el pagament es realitza per mitjà de targeta, l'entitat financera col·laboradora en comprovarà les condicions de la validesa.   
Una vegada realitzades les comprovacions mencionades, l'entitat financera col·laboradora procedirà bé a enviar un missatge d'error, en el supòsit de ser rebutjat el càrrec, o bé a efectuar el càrrec en el mitjà de pagament triat per l'ordenant i realitzarà l'abonament en el corresponent compte restringit de recaptació de tributs, tot generant-s'hi un Número de Referència Complet (d'ara en avant, «NRC»).  
  
Article 10. Generació del NRC  
El NRC és un codi generat informàticament per l'entitat financera col·laboradora autoritzada per mitjà d'un sistema criptogràfic que permetrà associar la liquidació al pagament que se'n derive. La generació del NRC per l'entitat financera col·laboradora implica:  
- Que l'entitat financera col·laboradora haurà de realitzar l'abonament en el compte restringit de recaptació de l'entitat local.  
- Que a partir del moment de generació del mateix queda l'entitat financera col·laboradora obligada enfront de l'entitat local per l'import que figura en el justificant de pagament esmentat, quedant el ciutadà obligat al pagament alliberat de la seua obligació enfront de l'esmentada entitat local.  
Una vegada generat el NRC no s'admetrà la retrocessió del pagament per part de l'entitat financera col·laboradora, havent de presentar l'ordenant, si és el cas, davant de l'entitat local la corresponent sol·licitud de devolució d'ingressos indeguts.   
L'entitat financera col·laboradora que haja generat el corresponent NRC conservarà durant cinc anys els suports informàtics que van motivar el NRC esmentat.  
La Plataforma rebrà la informació relativa al resultat de l'orde de pagament per protocol segur SSL.  
A partir de la informació amb el resultat de l'operació, l'usuari podrà continuar amb el tràmit administratiu associat amb el procés de pagament. En cas de les autoliquidacions, la presentació del formulari i del NRC justificatiu del pagament, es realitzaran a través del Registre d'Entrada Electrònic de la Plataforma.  
  
Article 11. Generació del justificant de pagament  
L'entitat financera col·laboradora comunicarà al SPT la confirmació del cobrament efectuat. A la recepció del NRC, i després de comprovar la coherència de la liquidació amb el NRC, es generarà el justificant de pagament que serà firmat digitalment per la Plataforma.   
El justificant de pagament que complisca els requisits assenyalats en el paràgraf anterior, tindrà els efectes alliberadors amb l'entitat local assenyalats en el Reglament General de Recaptació.  
  
Article 12. Fallada o error en l'execució del pagament.  
En el cas que l'entitat financera col·laboradora no puga executar l'operació de pagament, el SPT tornarà com a resposta al webservice invocat anteriorment des de la Plataforma el resultat de la transacció incloent el codi d'error especificat per l'entitat financera col·laboradora.  
En funció del tipus d'error que es produïsca, el SPT emmagatzemarà temporalment els dades associades a l'operació de pagament i permetrà a la Plataforma facilitar a l'usuari la recuperació de la transacció de pagament.  
  
  
Secció II  
Modalitat per mitjà de gestor de pagaments  
  
Article 13. Procediment de pagament telemàtic  
En primer lloc, l'usuari final accedix a la seu electrònica de l'entitat local, que es designa com a punt d'accés al Servici de Pagament Telemàtic. L'usuari ha de disposar prèviament de la informació necessària per a identificar l'ingrés públic a sufragar. L'usuari podrà accedir a un gestor de Pagaments que contindrà els formularis en què haurà d'omplir la informació necessària per a realitzar la liquidació, autoliquidació o pagament de l'ingrés públic corresponent, realitza la integració amb el SPT.  
En el gestor de Pagaments permetrà a l'usuari indicar tant els dades identificatives de l'ingrés públic a sufragar com les dades de la targeta amb què es vaja a realitzar el pagament.  
Després de determinar el deute, el gestor de Pagaments sol·licitarà a l'usuari final que accepte l'orde de pagament creada.  
  
Article 14. Pagament delegat per empleat públic  
El ciutadà podrà delegar el procés de pagament en un empleat públic, el qual accedix als formularis de pagament del gestor de Pagaments per mitjà de Certificat Digital Reconegut, i ompli totes les dades relatives al pagament en nom del ciutadà.   
En este cas, a més del pagament amb targeta, es podrà realitzar el pagament per mitjà de l'opció de càrrec en compte.  
Tant en cas d'abonament en compte com de pagament per mitjà de targeta, l'empleat públic ha d'acceptar l'orde de pagament creada.   
  
  
Article 15. Execució de l'orde de pagament  
Una vegada completada la informació relativa al pagament, el gestor de Pagaments enviarà al SPT l'orde de pagament, sense intervenció de l'usuari final.   
L'orde de pagament que el gestor de Pagaments remetrà al SPT contindrà la informació que es relaciona a continuació :  
- Informació de l'orde de pagament.  
- Dades tècniques requerits per el SPT.  
Firma de servidor, basada en un Certificat Digital Reconegut, sobre totes les dades anteriors assegurant l'autenticitat de l'origen de la transacció.   
L'entitat local verificarà que les dades enviats al SPT siguen correctes.  
Després de comprovar l'autenticitat de les firmes de l'entitat local, el SPT remetrà l'orde de pagament a les entitats financeres en què inclourà la informació següent:  
- En el cas que es realitze per mitjà de càrrec en compte s'enviarà l'import, el número de compte a què ha de realitzar-se el càrrec i el nom de la persona que ha autoritzat el pagament.  
- En el cas que es realitze per mitjà de targeta l'orde de pagament remetrà l'import del pagament, el número de targeta, la data de caducitat i el nom del seu titular.   
A la vista de l'orde de pagament l'entitat financera col·laboradora realitzarà, segons el mitjà de pagament triat, les comprovacions següents:  
- Si el pagament es realitza per mitjà de càrrec en compte, l'entitat financera col·laboradora comprovarà la correcció del número del compte corrent i la titularitat o autorització de l'ordenant en el dita compte. Este mitjà de pagament no ocasionarà cap cost ni a l'ordenant ni a l'entitat local, conforme l'article 78.1 del Reglament General de Recaptació aprovat per Reial Decret 939/2005, de 29 de juliol.  
- Si el pagament es realitza per mitjà de targeta, l'entitat financera col·laboradora en comprovarà les condicions de validesa.  
Una vegada realitzades les comprovacions mencionades, l'entitat financera col·laboradora procedirà bé a enviar un missatge d'error, en el supòsit de ser rebutjat el càrrec, o bé a efectuar el càrrec en el mitjà de pagament triat per l'ordenant i realitzarà l'abonament en el corresponent compte restringit de recaptació de tributs, generant-s'hi un Número de Referència Complet (d'ara en avant, «NRC»).  
  
Article 16. Generació del NRC  
El NRC és un codi generat informàticament per l'entitat financera col·laboradora autoritzada per mitjà d'un sistema criptogràfic que permetrà associar la liquidació al pagament que se'n derive. La generació del NRC per l'entitat financera col·laboradora implica:  
- Que l'entitat financera col·laboradora haurà de realitzar l'abonament en el compte restringit de recaptació de l'entitat local.  
- Que a partir del moment de generació del mateix queda l'entitat financera col·laboradora obligada enfront de l'entitat local per l'import que figura en el dit justificant de pagament, quedant el ciutadà obligat al pagament alliberat de la seua obligació enfront de l'esmentada entitat local.  
Una vegada generat el NRC no s'admetrà la retrocessió del pagament per part de l'entitat financera col·laboradora, havent de presentar l'ordenant, si és el cas, davant de l'entitat local la corresponent sol·licitud de devolució d'ingressos indeguts.   
L'entitat financera col·laboradora que haja generat el corresponent NRC conservarà durant cinc anys els suports informàtics que van motivar dita NRC.  
El gestor de Pagaments rebrà la informació relativa al resultat de l'orde de pagament com a resposta del webservice invocat anteriorment des del gestor de Pagaments.  
  
Article 17. Generació del justificant de pagament  
L'entitat financera col·laboradora comunicarà al SPT la confirmació del cobrament efectuat. A la recepció del NRC, i després de comprovar la coherència de la liquidació amb el NRC, es generarà el justificant de pagament que serà firmat digitalment amb un certificat a nom de la Generalitat Valenciana.  
El justificant de pagament que complisca els requisits assenyalats en el paràgraf anterior, tindrà els efectes alliberadors amb l'entitat local assenyalats en el Reglament General de Recaptació.  
En el cas del pagament delegat l'empleat públic arreplegarà la firma manuscrita del ciutadà com a base documental d'autorització de l'orde de pagament, en la qual incorporarà la seua firma/segell. Serà responsabilitat de l'entitat local la custòdia i arxiu d'estos documents.  
  
Article 18. Fallada o error en l'execució del pagament  
En el cas que l'entitat financera col·laboradora no puga executar l'operació de pagament, el SPT tornarà com a resposta al webservice invocat anteriorment des del gestor de Pagaments el resultat de la transacció incloent el codi d'error especificat per l'entitat financera col·laboradora.  
En funció del tipus d'error que es produïsca, el SPT emmagatzemarà temporalment els dades associades a l'operació de pagament i permetrà al gestor de Pagaments facilitar a l'usuari la recuperació de la transacció de pagament.  
  
Secció III  
Modalitat de webservice  
  
Article 19. Procediment de pagament telemàtic  
L'ajuntament haurà de descriure el procediment dissenyat per a realitzar el pagament telemàtic.   
L'orde de pagament que l'entitat local remetrà al SPT contindrà la informació que es relaciona a continuació:  
- Informació de l'orde de pagament.  
- Dades tècniques requerits pel SPT.  
Firma de servidor, basada en un Certificat Digital Reconegut, sobre totes les dades anteriors assegurant l'autenticitat de l'origen de la transacció.   
L'entitat local verificarà que les dades enviats al SPT siguen correctes.  
  
Article 20. Execució de l'orde de pagament  
Després de comprovar l'autenticitat de la firmes de l'entitat local, el SPT remetrà l'orde de pagament a les entitats financeres en què inclourà la informació següent:  
- En el cas que es realitze per mitjà de càrrec en compte s'enviarà l'import, el número de compte a què ha de realitzar-se el càrrec i el nom de la persona que ha autoritzat el pagament.  
- En el cas que es realitze per mitjà de targeta l'orde de pagament remetrà l'import del pagament, el número de targeta, la data de caducitat i el nom del seu titular.  
A la vista de l'orde de pagament l'entitat financera col·laboradora realitzarà, segons el mitjà de pagament triat, les comprovacions següents:  
- Si el pagament es realitza per mitjà de càrrec en compte, l'entitat financera col·laboradora comprovarà la correcció del número del compte corrent i la titularitat o autorització de l'ordenant en el compte esmentat. Este mitjà de pagament no ocasionarà cap cost ni a l'ordenant ni a l'Administració Pública, conforme l'article 78.1 del Reglament General de Recaptació aprovat per Reial Decret 939/2005, de 29 de juliol.  
  
- Si el pagament es realitza per mitjà de targeta, l'entitat financera col·laboradora en comprovarà les condicions de validesa.  
Una vegada realitzades les comprovacions mencionades, l'entitat financera col·laboradora procedirà bé a enviar un missatge d'error, en el supòsit de ser rebutjat el càrrec, o bé a efectuar el càrrec en el mitjà de pagament triat per l'ordenant i realitzarà l'abonament en el corresponent compte restringit de recaptació de tributs, generant-s'hi un Número de Referència Complet (d'ara en avant, «NRC»).  
  
Article 21. Generació del NRC  
El NRC és un codi generat informàticament per l'entitat financera col·laboradora autoritzada per mitjà d'un sistema criptogràfic que permetrà associar la liquidació al pagament que se'n derive. La generació del NRC per l'entitat financera col·laboradora implica:  
- Que l'entitat financera col·laboradora haurà de realitzar l'abonament en el compte restringit de recaptació de l'entitat local.  
- Que a partir del moment de generació del mateix queda l'entitat financera col·laboradora obligada enfront de l'entitat local per l'import que figura en el justificant de pagament esmentat, quedant l'obligat al pagament alliberat de la seua obligació enfront de l'esmentada entitat local.  
Una vegada generat el NRC no s'admetrà la retrocessió del pagament per part de l'entitat financera col·laboradora, havent de presentar l'ordenant, si és el cas, davant l'entitat local la corresponent sol·licitud de devolució d'ingressos indeguts.   
L'entitat financera col·laboradora que haja generat el corresponent NRC conservarà durant cinc anys els suports informàtics que van motivar el NRC esmentat.   
L'entitat local rebrà la informació relativa al resultat de l'orde de pagament com a resposta del webservice invocant anteriorment des de l'entitat local.  
  
Article 22. Generació del justificant de pagament  
L'entitat financera col·laboradora comunicarà a l'entitat local la confirmació del cobrament. El SPT comunicarà a les aplicacions invocants el NRC, sent responsabilitat d'estes aplicacions generar un justificant de pagament ja siga electrònic o en paper.  
  
Article 23. Fallada o error en l'execució del pagament  
En el cas que l'entitat financera col·laboradora no puga executar l'operació de pagament, el SPT tornarà com a resposta al webservice invocat anteriorment des de l'entitat local el resultat de la transacció incloent el codi d'error especificat per l'entitat financera col·laboradora.  
  
DISPOSICIÓ FINAL  
  
Única  
La present Ordenança entrarà en vigor l'endemà de la publicació en el Butlletí Oficial de la Província.  
  
  
  
  
ANNEX 1  
  
Normes tècniques de generació del NRC  
  
  
  
  
ANNEX IV  
  
Protocol d'adhesió per a les entitats financeres  
  
El senyor \_\_\_\_, major d'edat, amb domicili a estos efectes en \_\_\_\_\_\_\_ amb DNI número \_\_\_\_\_, en nom i representació de la mercantil \_\_\_\_\_\_\_\_\_ domiciliada en \_\_\_\_\_\_\_\_\_ i CIF \_\_\_\_\_\_\_\_\_, en la seua qualitat de \_\_\_\_\_\_\_\_\_\_\_ d'esta, segons resulta de l'escriptura autoritzada pel notari del \_\_\_\_\_\_\_\_, senyor \_\_\_\_\_\_\_\_, en data \_\_\_\_\_\_\_\_\_\_, amb el número \_\_\_\_\_\_\_\_ del seu protocol, acorda l'adhesió al Conveni de Col·laboració subscrit entre la Generalitat Valenciana, les diputacions provincials de València, i Castelló, la Federació Valenciana de Municipis i Províncies i les entitats financeres\_\_\_\_\_\_ per a la prestació del servici de pagament telemàtic en els procediments incorporats a la Plataforma d'Administració Electrònica per a les Entitats Locals.  
  
Pel present Protocol d'Adhesió \_\_\_\_\_\_\_\_\_\_ accepta totes les condicions i termes del dit conveni.   
L'adhesió quedarà condicionada a la realització de les proves de compatibilitat dels sistemes i a l'entrega de les claus de conformitat amb el que preveu l'annex V del Conveni.  
  
\_\_\_\_\_\_\_  
  
  
ANNEX V  
Requisits tècnics del SPT  
  
1. Requisits tècnics del SPT i procediment de comprovació de la compatibilitat dels sistemes del SPT amb els sistemes de les entitats financeres  
De cara a realitzar els processos de validació dels desenrotllaments de les entitats finançares per a la gestió de les ordes de pagament electròniques remeses en qualsevol de les tres modalitats es comprovaran els casos següents:  
- Compte vàlid  
- Compte cancel·lat  
- Compte bloquejat  
- Compte inexistent  
- Compte inoperant  
- Compte mancomunat  
- Compte que no tinga saldo disponible per al pagament  
- Compte que no tinga prou saldo per al pagament  
- Compte que no siga d'estalvi a la vista  
- Targeta de crèdit pròpia i aliena i diferents casuístiques.  
Una vegada validat el funcionament correcte per a tots estos casos de proves es considerarà com validat l'entorn i se'n procedirà a la promoció a l'entorn de producció.  
  
2. Clau simètrica  
La Passarel·la de Pagaments realitza el procés que es detalla a continuació per a generar la clau simètrica que serà comunicada a l'entitat financera corresponent a fi de realitzar el càlcul del NRC i MAC.   
  
L'algoritme criptogràfic empleat per al càlcul de la clau simètrica es tracta d'una MAC 4 de l'algoritme DES (segons norma ANSI X9.9).   
  
Segons s'establix en l'annex I de l'Orde de 29 de juny de 1998 (BOE1 de juliol de 1998), esta clau es descompondrà en dos per motius de seguretat i cada part li serà entregada en una carta a un responsable de l'entitat financera. A més un d'ells rebrà també una clau de contrast que permetrà validar el procés de generació de la clau, per al qual els dos responsables hauran d'ajuntar-ne les parts, tal com es detalla a continuació.  
Este procés de generació de la clau consistirà en el següent:  
- Els responsables de la Passarel·la de Pagaments envien els dos components de la clau (cada un d'ells sent 16 caràcters en hexadecimal, equivalent a 8 bytes).  
- A partir d'ells, l'entitat financera generarà, amb un programa informàtic, la seua corresponent clau de xifrat de la manera següent:  
- S'aplicarà un XOR entre les dos parts de la clau, enviades als responsables, per a obtindre com resultat una clau de 8 bytes que serà la clau de xifrat completa.  
- A la clau obtinguda en el pas anterior es calcula MAC de 4 bytes (eixida hexadecimal de 8 caràcters) de l'algoritme DES, segons la norma ANSI X9.9, i el resultat serà la clau del xifrat única per a eixa entitat financera, la qual ha de guardar en un fitxer xifrat.  
Una vegada obtinguda la clau es podrà validar de la manera següent:  
- Es calcula un MAC de 4 bytes (eixida hexadecimal de 8 caràcters) de l'algoritme DES segons la norma ANSI X9.9, utilitzant com a dada de l'operació una cadena de 8 zeros en EBCDIC (equivalents en hexadecimal a «V3P8F2T1U5E2T0K5») i com a clau generada prèviament.  
- L'eixida obtinguda serà una clau de contrast formada per 8 caràcters hexadecimals. Si esta coincidix amb la clau de contrast remesa a un dels dos responsables de l'entitat financera, llavors és que el procés s'ha completat amb èxit, en cas contrari s'haurà d'informar els responsables de la Passarel·la de Pagaments.  
Per a mantindre la seguretat en les comunicacions es recomana modificar esta clau amb una periodicitat no superior a 6 mesos.